## Odluka Ustavnog suda Republike Hrvatske broj: U-IIIA-2637/2004 od 20. prosinca 2004.

### NN 9/2005 (17.1.2005.), Odluka Ustavnog suda Republike Hrvatske broj: U-IIIA-2637/2004 od 20. prosinca 2004.

# USTAVNI SUD REPUBLIKE HRVATSKE

152

Ustavni
sud Republike Hrvatske, u Drugom vijeću za odlučivanje o ustavnim tužbama, u
sastavu sudac Jasna Omejec, predsjednik Vijeća, te suci Marijan Hranjski, Mario
Kos, Ivan Mrkonjić, Emilija Rajić i Vice Vukojević, članovi Vijeća, odlučujući
o ustavnoj tužbi S. G. iz D. R., kojeg zastupa N. M., odvjetnik u K., na
sjednici održanoj 20. prosinca 2004. godine, jednoglasno je donio

## ODLUKU

I.
Ustavna tužba se usvaja.

II.
Općinski sud u Karlovcu dužan je donijeti odluku u pred­metu koji se vodi pred
tim sudom, pod poslovnim brojem: P-1562/98 u najkraćemu mogućem roku, ali ne
duljem od deset (10) mjeseci, računajući od prvoga idućeg dana nakon objave ove
odluke u »Narodnim novinama«.

III. Na temelju članka 63. stavka 3. Ustavnog zakona
o Ustav­nom sudu Republike Hrvatske (»Narodne novine«, broj 49/02. – pročišćeni
tekst), podnositelju ustavne tužbe S. G. iz D. R., određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst) u iznosu od
6.600,00 kuna.

IV. Naknada iz točke III. izreke ove odluke bit će
isplaćena iz državnog proračuna u roku od tri mjeseca od dana podnošenja zahtjeva
podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

```
Obrazloženje
```

1.
Podnositelj ustavne tužbe, temeljem članka 63. Ustavnog zakona o Ustavnom sudu
Republike Hrvatske (»Narodne novine«, broj 49/02. – pročišćeni tekst, u
daljnjem tekstu: Ustavni zakon), podnio je dana 15. srpnja 2004. godine ustavnu
tužbu radi duljine parničnog postupka.

ČINJENICE
VAŽNE ZA USTAVNOSUDSKI POSTUPAK

2. Dana
7. rujna 1998. godine M. Š. podnijela je Općinskom sudu u Karlovcu tužbu radi
poništenja ugovora i uspostave ranijeg zemljišnoknjižnog stanja protiv J. Š. i
podnositelja ustavne tužbe.

Ročišta su održana dana 18. svibnja i 21. lipnja
1999. godine, te 2. ožujka 2000. godine.

Podneskom od 11. siječnja 2001. godine tužiteljica je
pred­ložila izvođenje novih dokaza.

Podneskom od 19. studenoga 2001. godine tužiteljica
je dostavila traženi zemljišnoknjižni izvadak.

Podneskom
od 10. prosinca 2001. godine tužiteljica je dostavila ime skrbnika za poseban
slučaj za prvotuženika.

Dopisom
od 22. travnja 2003. godine sud je opunomoćenika tužiteljice pozvao da dostavi
potrebnu dokumentaciju.

Ročišta
su održana dana 5. lipnja, 11. rujna i 21. studenoga 2003. godine, te 6.
listopada 2004. godine, kada je glavna rasprava zaključena, ali presuda još
nije otpremljena strankama.

3.
PRAVO VAŽNO ZA USTAVNOSUDSKI POSTUPAK

Odredbom
članka 29. stavka 1. Ustava Republike Hrvatske propisano je:

»Članak
29.

Svatko
ima pravo da zakonom ustanovljeni neovisni i nepristrani sud (...) u razumnom
roku odluči o njegovim pravima i obvezama (...).«.

Odredbom
članka 63. Ustavnog zakona propisano je:

»Članak
63.

(1)
Ustavni sud će pokrenuti postupak po ustavnoj tužbi i prije no što je iscrpljen
pravni put, u slučaju kad o pravima i obvezama stranke (...) nije u razumnom
roku odlučio sud (...).

(2) U odluci kojom usvaja ustavnu tužbu zbog nedonošenja
akta u razumnom roku iz stavka 1. ovoga članka, Ustavni sud će nadležnom sudu
odrediti rok za donošenje akta kojim će taj sud meritorno odlučiti o pravima i
obvezama (...) podnositelja. Rok za donošenje akta počinje teći idućeg dana od
dana objave odluke Ustavnog suda u »Narodnim novinama«.

(3) U odluci iz stavka 2. ovoga članka Ustavni sud će
odrediti primjerenu naknadu koja pripada podnositelju zbog povrede njegova
ustavnog prava koju je sud učinio kada o pravima i obvezama podnositelja (...)
nije odlučio u razumnom roku. Naknada se isplaćuje iz državnog proračuna u roku
od tri mjeseca od dana podnošenja zahtjeva stranke za njezinu isplatu.«.

*Ustavna
tužba je osnovana.*

4.
Svoju odluku Ustavni sud obrazlaže sljedećim utvrđe­njima:

4.1. DULJINA SUDSKOG POSTUPKA

M. Š.
je dana 7. rujna 1998. godine podnijela tužbu protiv podnositelja Općinskom
sudu u Karlovcu.

Ustavna
tužba podnijeta je dana 15. srpnja 2004. godine, a do toga dana postupak nije
pravomoćno okončan, pa Ustavni sud utvrđuje da je do dana podnošenja ustavne tužbe
postupak trajao pet (5) godina, deset (10) mjeseci i osam (8) dana.

4.2. POSTUPANJE NADLEŽNOG
SUDA

Postupak
se u razmatranom, pravno relevantnom razdoblju do podnošenja ustavne tužbe
vodio pred Općinskim sudom u Karlovcu. Razdoblja neaktivnosti suda trajala su
od 2. ožujka 2000. do 22. travnja 2003. godine (tri godine, jedan mjesec i
dvadeset dana), te od 21. studenoga 2003. do 6. listopada 2004. godine (deset
mjeseci i petnaest dana).

4.3. PONAŠANJE PODNOSITELJA
USTAVNE TUŽBE (TUŽENIKA U PARNIČNOM POSTUPKU)

Podnositelj
ustavne tužbe kao tuženik u parničnom postupku nije pridonio duljini postupka.

4.4. SLOŽENOST SUDSKOG
PREDMETA

Ustavni
sud utvrđuje da je riječ o složenom predmetu u kojem je potrebno utvrditi
vlasnička prava na nekretninama.

OCJENA
USTAVNOG SUDA

5.
Ustavni sud utvrđuje da se predmet vodi u trajanju duljem od pet godina i deset
mjeseci pred sudom prvog stupnja koji je u dva dulja navrata bio neaktivan, pri
čemu je jedno razdoblje neaktivnosti trajalo dulje od tri godine. Imajući u
vidu trajanje postupka, neučinkovito postupanje suda, te okolnost da se
postupak i nadalje vodi pred sudom prvog stupnja, Ustavni sud nalazi da je
povrijeđeno pravo podnositelja na suđenje u razumnom roku, zajamčeno člankom
29. stavkom 1. Ustava Republike Hrvatske.

Stoga
je u smislu odredbe članka 63. Ustavnog zakona, donijeta odluka kao pod točkama
I. i II. izreke ove odluke.

6.
Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.

Visinu
naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakoga pojedinog predmeta uz istodobno
uvažavanje ukupnih gospodarskih i socijalnih prilika u Republici Hrvatskoj.

7.
Odluka o objavi (točka V. izreke) temelji se na odredbama članka 29. Ustavnog
zakona.

Broj:
U-IIIA-2637/2004
Zagreb, 20. prosinca 2004.

USTAVNI SUD REPUBLIKE HRVATSKE

Predsjednik Vijeća
**dr. sc.** **Jasna Omejec,** v. r.

Odluka, NN 9/2005-152